1. ВЪВЕДЕНИЕ

1. На 5 ноември 2013 г. Комисията представи на Европейския парламент и на Съвета предложението си за директива за изменение на Директива 94/62/ЕО относно опаковките и отпадъците от опаковки с цел намаляване на потреблението на леки пластмасови пликове за покупки, основано на член 114 от Договора за функционирането на Европейския съюз.

2. Европейският икономически и социален комитет гласува становището си на 26 февруари 2014 г., а Комитетът на регионите — на 3 април 2014 г.

Европейският парламент гласува своята законодателна резолюция на първо четене на 16 април 2014 г.**[[1]](#footnote-1)**, приемайки 43 изменения.

3. Съветът и Европейският парламент започнаха преговори с оглед на постигането на споразумение на второ четене. Преговорите приключиха на 17 ноември 2014 г.

4. На 25 ноември 2014 г. председателят на комисията на Европейския парламент по околна среда, обществено здраве и безопасност на храните изпрати писмо до председателството, в което се посочва, че ако Съветът изпрати официално на Европейския парламент своята одобрена позиция, която по-късно ще бъде проверена от юрист-лингвистите, той, заедно с докладчика, ще препоръча на пленарното заседание позицията на Съвета да бъде приета без изменения на второто четене в Парламента.

5. На 17 декември 2014 г. Съветът потвърди политическото си споразумение по текста на директивата във вида, договорен от двете институции.

1. ЦЕЛ

Предмет на директивата са леките пластмасови пликове с дебелина на стената под 50 микрона, които представляват по-голямата част от пластмасовите пликове за покупки, потребявани в ЕС, и които по-рядко се използват повторно в сравнение с по-дебелите. С директивата се цели да се ограничи отрицателното въздействие на тези пликове върху околната среда, да се насърчи предотвратяването на изхвърлянето на отпадъци и да се постигне по-ефективно използване на ресурсите.

1. АНАЛИЗ НА ПОЗИЦИЯТА НА СЪВЕТА НА ПЪРВО ЧЕТЕНЕ

**А.** **Общо положение**

След гласуването на пленарното заседание Европейският парламент и Съветът проведоха преговори с цел да сключат споразумение на второ четене въз основа на позицията на Съвета на първо четене, която Парламентът беше в състояние да одобри. Текстът на позицията на Съвета на първо четене отразява напълно постигнатия между съзаконодателите компромис.

**Б.** **Основни въпроси**

Основните елементи на компромиса, постигнат с Европейския парламент, са изложени по-долу:

1) Мерките, които трябва да бъдат приети с цел намаляване на потреблението на леки пластмасови пликове, включват един от следните два подхода или и двата заедно:

— приемане на мерки, които да гарантират, че нивото на годишно потребление не превишава 90 леки пластмасови плика на човек до 31 декември 2019 г. и 40 леки пластмасови плика за покупки на човек до 31 декември 2025 г. (или тяхната равностойност в тегло);

— приемане на мерки, с които да се гарантира, че до 31 декември 2018 г. леките пластмасови пликове ще престанат да се предлагат безплатно на потребителите, освен ако не се прилагат инструменти с равностойна ефективност.

Много леките пластмасови пликове за покупки могат да бъдат изключени от тези мерки. Те се определят като пластмасови пликове с дебелина на стената под 15 микрона, чието използване се налага за целите на хигиената или които се предлагат като първични опаковки за насипна храна, когато това помага за предотвратяване на разхищаването на храни.

2) Информация за обществеността — поне през първата година от изпълнението на настоящата директива Комисията и държавите членки активно ще насърчават кампании за информиране и повишаване на осведомеността, насочени към обществеността, относно отрицателните последици за околната среда от прекомерното използване на леки пластмасови пликове.

3) Бъдещи стъпки — две години след влизането в сила на директивата Комисията ще представи доклад пред Европейския парламент и Съвета, в който се разглежда въздействието на използването на разградимите при окисляване пластмасови пликове върху околната среда, както и доклад относно различните възможности за намаляване на използването на много леките пластмасови пликове. Шест години и половина след влизането в сила на директивата Комисията представя доклад, в който се оценява ефективността на мерките на равнище ЕС за борба срещу нерегламентираното изхвърляне, промяна на поведението на потребителите и насърчаване на предотвратяването на генерирането на отпадъци. Ако оценката покаже, че приетите мерки не са ефективни, Комисията разглежда други възможни начини за постигане на намаление на потреблението на леки пластмасови пликове, включително определянето на реалистични и постижими цели на равнище ЕС. При необходимост всички тези доклади ще бъдат придружени от законодателни предложения.

1. ЗАКЛЮЧЕНИЕ

Позицията на Съвета отразява напълно компромиса, който беше постигнат в преговорите между Европейския парламент и Съвета със съгласието на Комисията. Компромисът се потвърждава от писмото на председателя на комисията по околна среда, обществено здраве и безопасност на храните до председателя на Комитета на постоянните представители от 25 ноември 2014 г.

1. 9044/14. [↑](#footnote-ref-1)